钦定古今图书集成/明伦汇编/官常典/第544卷 > 《边城将四首》梁·吴均
## 钦定古今图书集成/明伦汇编/官常典/第544卷 > 《边城将四首》梁·吴均

塞外何纷纷，边骑欲成群。尔时始应募，来投霍冠军。
刀含四尺影，剑抱七星文。袖间血洒地，车中旌拂云。
轻躯如未殡，终当厚报君。

仆本边城将，驰射灵关下。箭衔雁门石，气振武安瓦。
勋轻赏废丘，名高拜横野。留书应凿楹，传功须勒社。
徒倾七尺命，酬恩终自寡。

闻君报一餐，远送出平野。玉标丹霞剑，金络艳光马。
高旗入汉飞，长鞭历地写。曙星海中出，晓月山头下。
岁晏坐论功，自有思臣者。

临淄重蹴踘，曲城好击刺。不要身后名，专骋眼前智。
君看班定远，立功不负义。掣拽二丈旗，踯躅双凫骑。
但问相知否，死生无险易。